
Ministru kabineta noteikumu projekts "Valsts civilās aviācijas drošības programmas pasākumu īstenošanā iesaistītā personāla sertificēšanas kārtība"
Izdoti saskaņā ar likuma "Par aviāciju"
31. panta trešo daļu un 57. panta piekto daļu
 
I. Vispārīgie jautājumi
· 1. Noteikumi nosaka kārtību, kādā sertificē:
· 1.1. fiziskās un juridiskās personas, kurām ir tiesības sagatavot un pārkvalificēt (turpmāk – apmācības) civilās aviācijas personālu, kā arī celt tā kvalifikāciju;
· 1.2. personālu, kas īsteno Valsts civilās aviācijas drošības programmā noteiktos pasākumus.
· 2. Šajos noteikumos lietotie termini atbilst terminiem, kas lietoti šādās regulās:
· 2.1. Eiropas Parlamenta un Padomes 2008. gada 11. marta Regulas (EK) Nr.300/2008 par kopīgiem noteikumiem civilās aviācijas drošības jomā, ar ko atceļ Regulu (EK) Nr. 2320/2002 (turpmāk – Regula Nr.  300/2008) 3. pantā;
· 2.2. Komisijas 2015. gada 5. novembra Īstenošanas Regulā (ES) Nr. 2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā (turpmāk – Regula Nr. 2015/1998).
· 3. Šo noteikumu izpratnē:
· 3.1. apmācību sniedzējs – fiziska vai juridiska persona, kurai ir tiesības apmācīt civilās aviācijas drošības (turpmāk – aviodrošība) darbiniekus, kuri veic Regulas Nr. 2015/1998 pielikuma 11.2.3.1.-11.2.3.5. apakšpunktā minētās drošības pārbaudes un uzraugošos darbiniekus, saskaņā ar valsts aģentūras "Civilās aviācijas aģentūra" (turpmāk – Civilās aviācijas aģentūra) apstiprinātu mācību programmu un sniegt pakalpojumus aviodrošības apmācības jomā;
· 3.2. neatkarīgais vērtētājs – fiziska persona, kura Civilās aviācijas aģentūras uzdevumā ir tiesīga pārbaudīt Regulas Nr. 2015/1998 pielikuma 6.3., 6.4., 8.1.3. un 9.1.3.4. apakšpunktā minēto tiesību subjektu atbilstību Regulas Nr. 300/2008 14.panta,Regulas Nr. 2015/1998 6.3., 6.4., 8.1.3. vai 9.1.3.4. apakšpunktu un citu normatīvo aktu prasībām par civilās aviācijas drošību;
· 3.3. aviodrošības darbinieks – fiziska persona, kurai ir piešķirta kvalifikācija veikt Regulas Nr. 2015/1998 pielikuma 11.2.3.1.-11.2.3.5. apakšpunktā minētās drošības pārbaudes;
· 3.4. uzraugošais darbinieks – fiziska persona, kura tieši uzrauga personas, kas īsteno drošības kontroli, un kurai ir piešķirta kvalifikācija atbilstoši Regulas Nr. 2015/1998 pielikuma 11.2.4. apakšpunkta prasībām;
· 3.5. lidostas, gaisa kuģa ekspluatanta vai tiesību subjekta darbinieks – fiziska persona, kurai ir piešķirta kvalifikācija veikt Regulas Nr. 2015/1998 pielikuma 11.2.3.6.- 11.2.3.11. apakšpunktā minētās drošības pārbaudes vai kurai darba pienākumu veikšanai nepieciešams apgūt Regulas Nr. 2015/1998 pielikuma 11.2.6.,11.2.7. vai 11.2.8. apakšpunktā noteikto apmācību;
· 3.6. aviodrošības vadītājs – fiziska persona, kura Regulas Nr. 2015/1998 pielikuma 11.2.5. apakšpunktā definēta kā drošības vadītājs;
·  
· 3.7. kvalitātes uzraudzības vadītājs – fiziska persona, kuru tiesību subjekts saskaņā ar Civilās aviācijas drošības kvalitātes kontroles programmu iecēlusi par aviācijas drošības kvalitātes iekšējās kontroles atbildīgo darbinieku.
· 4. Apmācību sniedzēju, aviodrošības darbinieku, instruktoru, neatkarīgo vērtētāju, kvalitātes uzraudzības vadītāju un aviodrošības vadītāju sertificē Civilās aviācijas aģentūra, kas ir pilnvarotā iestāde Regulas Nr. 2015/1998 pielikuma 11.0.2. apakšpunkta izpratnē.
· 5. Aviodrošības darbinieku, instruktoru, neatkarīgo vērtētāju, kvalitātes uzraudzības vadītāju un aviodrošības vadītāju eksāmenu jautājumi ir klasificēti kā neizpaužama drošības informācija, atbilstoši Regulas Nr. 300/2008 18.panta prasībām.
· 6. Uzraugošais darbinieks ir sertificēts, ja atbilst šo noteikumu prasībām un apmācību sniedzējs viņam ir izsniedzis sertifikātu par Civilās aviācijas aģentūras apstiprinātas mācību programmas sekmīgu apgūšanu.
· 7. Tiesību subjekta darbinieks tiek apmācīts saskaņā ar Civilās aviācijas aģentūras apstiprinātu programmu.
· 8. Tiesību subjekts var sniegt apmācību aviodrošībā saviem darbiniekiem, saskaņā ar Civilās aviācijas aģentūras apstiprinātu programmu, ja apmācību veic Civilās aviācijas aģentūras sertificēts instruktors.
· 9. Civilās aviācijas aģentūras lēmumus, kas pieņemti saskaņā ar šiem noteikumiem, var apstrīdēt vai pārsūdzēt Administratīvā procesa likumā noteiktajā kārtībā.
II. Apmācību sniedzēju sertificēšana
· 10. Aviodrošības pamata apmācības un atkārtotās apmācības Regulas Nr. 2015/1998 pielikuma 11.2.3.1.-11.2.3.5. apakšpunktā noteiktajā apjomā ir tiesīgs organizēt un nodrošināt apmācību sniedzējs, ja tas ir saņēmis sertifikātu, kurā minēts attiecīgais aviodrošības apmācību veids.
· 11. Persona, kas pretendē uz apmācību sniedzēja sertifikāta saņemšanu (turpmāk – pretendents), iesniedz Civilās aviācijas aģentūrā šādus dokumentus:
· 11.1. iesniegumu sertifikāta saņemšanai, kurā norāda paredzēto apmācību veidu, tiesību subjekta vai iestādes nosaukumu, juridisko adresi, atbildīgās amatpersonas vārdu, uzvārdu, amatu;
· 11.2. instruktoru sarakstu, kam pievienoti katra instruktora kvalifikāciju un darba pieredzi apliecinoši dokumenti;
· 11.3. apmācību procesā izmantojamā aprīkojuma un iekārtu sarakstu;
· 11.4. pamata mācību un atkārtoto mācību programmu, kurā iekļauj šādu informāciju:
· 11.4.1. apmācību kursa mērķis un saturs;
· 11.4.2. apmācību kursa norises metodika;
· 11.4.3. teorētisko apmācību procesa detalizēts apraksts un ilgums;
· 11.4.4. praktisko apmācību procesa detalizēts apraksts un ilgums;
· 11.4.5. datorizēto apmācību procesa detalizēts apraksts un ilgums;
· 11.4.6. stažēšanās procesa detalizēts apraksts un ilgums;
· 11.4.7. apmācāmo personu sekmīgas teorētiskās un praktiskās apmācības kritēriji;
· 11.4.8. eksaminēšanas un novērtēšanas kārtība;
· 11.4.9. apmācības derīguma termiņš;
· 11.4.10. nosacījumi atkārtotas apmācības veikšanai.
· 12. Šo noteikumu 11.2. apakšpunktā minētos instruktora kvalifikācijas dokumentus neiesniedz, ja tos izsniegusi Civilās aviācijas aģentūra.
· 13. Pretendents, izstrādājot mācību programmu, ņem vērā Regulas Nr. 2015/1998 pielikuma 11.2., 11.3. un 11.4. apakšpunktā minētās prasības.
· 14. Civilās aviācijas aģentūra 30 dienu laikā izskata šo noteikumu 11. punktā minētos dokumentus, izvērtē pretendenta spēju nodrošināt apmācības atbilstoši Regulas Nr.2015/1998 11.2., 11.3. un 11.4. apakšpunktu prasībām un pieņem lēmumu apstiprināt pamata mācību programmu un atkārtoto mācību programmu, izsniegt apmācību sniedzēja sertifikātu vai atteikt sertifikāta izsniegšanu.
· 15. Apmācību sniedzēja sertifikātu izsniedz uz pieciem gadiem. Apmācību sniedzēja sertifikātā norāda šādu informāciju:
· 15.1. izdevēja iestādes pilns nosaukums;
· 15.2. sertifikāta numurs;
· 15.3. apmācību sniedzēja nosaukums, reģistrācijas numurs juridiskām personām vai vārds, uzvārds, personas kods fiziskām personām;
· 15.4. sertificētie apmācību jomas atbilstoši Regulas Nr. 2015/1998 pielikuma 11.2.3.1.-11.2.3.5. apakšpunktiem;
· 15.5. sertifikāta izdošanas datums;
· 15.6. sertifikāta derīguma termiņš;
· 15.7. izdevējiestādes atbildīgās amatpersonas vārds, uzvārds, paraksts.
· 16. Civilās aviācijas aģentūra atsaka izsniegt apmācību sniedzēja sertifikātu, ja:
· 16.1. nav iesniegts kāds no šo noteikumu 15. punktā minētajiem dokumentiem;
· 16.2. nav izpildītas citas šo noteikumu prasības vai citos normatīvajos aktos noteiktās aviodrošības instruktora vai aviodrošības darbinieku apmācību prasības.
· 17. Civilās aviācijas aģentūra veic apmācību sniedzēju atbilstības uzraudzību saskaņā ar Regulas Nr. 300/2008 II pielikuma prasībām un Civilās aviācijas drošības kvalitātes kontroles programmu.
· 18. Apmācību sniedzējam ir šādi pienākumi:
· 18.1. iesniegt Civilās aviācijas aģentūrā informāciju par jebkurām izmaiņām šo noteikumu 11. punktā minētajos dokumentos;
· 18.2. iesniegt Civilās aviācijas aģentūrā pieprasījumu par aviodrošības darbinieku sertificēšanu;
· 18.3. pirms izmaiņu ieviešanas mācību programmās iesniegt tās apstiprināšanai Civilās aviācijas aģentūrā;
· 18.4. sekot līdzi grozījumiem Eiropas Savienības tiesiskajā regulējumā aviācijas drošības jomā un citos ar civilās aviācijas drošību saistītajos normatīvajos aktos un veikt izmaiņas pamata un atkārtoto mācību programmā, ievērojot šo noteikumu 18.3. apakšpunktā minētās prasības;
· 19. Ja Civilās aviācijas aģentūra konstatē, ka apmācību sniedzējs neatbilst šo noteikumu prasībām, tā pieņem lēmumu uz laiku apturēt apmācību sniedzējam izsniegtā sertifikāta darbību un nosaka laikposmu, kurā apmācību sniedzējam jānovērš konstatētās neatbilstības.
· 20. Civilās aviācijas aģentūra pieņem lēmumu anulēt apmācību sniedzējam izsniegto sertifikātu, ja apmācību sniedzējs:
· 20.1. noteiktajā laikposmā atbilstoši šo noteikumu 19. punktam nav novērsis konstatētās neatbilstības;
· 20.2. atsakās no sertifikātā norādīto apmācību sniegšanas tiesību izmantošanas.
· 21. Citā Eiropas Ekonomikas zonas dalībvalstī sertificēts apmācību sniedzējs, lai veiktu šajos noteikumos noteikto personāla kategoriju apmācību Latvijas Republikā, iesniedz Civilās aviācijas aģentūrā šo noteikumu 11.2., 11.3. un 11.4.  apakšpunktā noteikto informāciju un apliecinājumu, ka mācību programmu ir apstiprinājusi attiecīgās dalībvalsts atbildīgā iestāde.
· 22. Civilās aviācijas aģentūra 15 dienu laikā pēc šo noteikumu 21. punktā minētās informācijas saņemšanas Eiropas Ekonomikas zonas dalībvalstī sertificētam apmācību sniedzējam sniedz atzinumu par tā spēju nodrošināt apmācības atbilstoši Regulas Nr.2015/1998 pielikuma 11. nodaļas prasībām.
III. Prasības uzraugošā darbinieka, aviodrošības darbinieka un tiesību subjekta darbinieka sertificēšanai
· 23. Par uzraugošo darbinieku var būt persona, kura:
· 23.1. ir sasniegusi 21 gadu vecumu;
· 23.2. ir ieguvusi vismaz vidējo izglītību vai diplomu, kas dod iespēju turpināt studijas augstskolā;
· 23.3. atbilst likuma "Par aviāciju" 57.1 panta prasībām;
· 23.4. prot valsts valodu atbilstoši Valsts valodas likumā noteiktajām prasībām;
· 23.5. ir apguvusi vismaz vienu svešvalodu sarunvalodas līmenī;
· 23.6. ne mazāk kā divus gadus ir strādājusi par aviodrošības darbinieku;
· 23.7. ir apguvusi Civilās aviācijas aģentūras apstiprinātu mācību programmu atbilstoši Regulas Nr. 2015/1998 pielikuma 11.2.4. apakšpunktā minētajām prasībām un saņēmusi apmācību sniedzēja sertifikātu par mācību programmā paredzēto eksāmenu sekmīgu nokārtošanu (vismaz 75 procenti pareizu atbilžu).
· 24. Par aviodrošības darbinieku var būt persona, kura:
· 24.1. ir sasniegusi 18 gada vecumu;
· 24.2. atbilst šo noteikumu 23.2., 23.3., 23.4. un 23.5. apakšpunktā minētajām prasībām;
· 24.3. ir apguvusi Civilās aviācijas aģentūras apstiprinātu pamata mācību programmu atbilstoši Regulas Nr. 2015/1998 pielikuma 11.2.3.1., 11.2.3.2., 11.2.3.3., 11.2.3.4. vai 11.2.3.5. apakšpunktā minētajām prasībām un saņēmusi apliecinājumu par mācību programmā paredzēto eksāmenu sekmīgu nokārtošanu;,
· 24.4. ir nokārtojusi Civilās aviācijas aģentūras eksāmenu un ir sertificēta atbilstoši Regulas Nr. 2015/1998 pielikuma 11.3. apakšpunktā minētajām prasībām.
· 25. Par tiesību subjekta darbinieku var būt persona, kura sekmīgi apguvusi Civilās aviācijas aģentūras apstiprinātu mācību programmu atbilstoši Regulas Nr. 2015/1998 pielikuma 11.2.3.6., 11.2.3.7., 11.2.3.8., 11.2.3.9. vai 11.2.3.10. apakšpunktā minētajām prasībām.
· 26. Šo noteikumu 23.7. un 24.3. apakšpunktā mācību programmu apgūst pie apmācību sniedzēja, bet šo noteikumu 25. punktā minēto mācību programmu – pie tiesību subjekta vai apmācību sniedzēja.
· 27. Tiesību subjekts  nodrošina, ka darbinieks apgūst atkārtotās mācības Regulas Nr. 2015/1998 pielikuma 11.4. apakšpunktā noteiktajā kārtībā.
· 28. Lai saņemtu aviodrošības darbinieka, kuram ir piešķirta kvalifikācija veikt Regulas Nr. 2015/1998 pielikuma 11.2.3.1., 11.2.3.2. vai 11.2.3.3. apakšpunktā minētās drošības pārbaudes, izmantojot rentgena vai EDS iekārtas, sertifikātu, apmācības sniedzējs iesniedz Civilās aviācijas aģentūrā šādus dokumentus:
· 28.1. iesniegumu, kurā norāda personas vārdu, uzvārdu, personas kodu, apliecinājumu par veiktu pastiprināto iepriekšējās darbības pārbaudi, apliecinājumu par atbilstību šo noteikumu 24. punkta prasībām;
· 28.2. Lai saņemtu aviodrošības darbinieka, kuram ir piešķirta kvalifikācija veikt Regulas Nr. 2015/1998 pielikuma 11.2.3.1., 11.2.3.2. vai 11.2.3.3., apakšpunktā minētās drošības pārbaudes, izmantojot rentgena vai EDS iekārtas, atkārtoto sertifikātu, apmācības sniedzējs papildus 28.1. apakšpunktā norādītajiem dokumentiem iesniedz Civilās aviācijas aģentūrā apliecinājumu par aviodrošības darbinieka atbilstību Regulas Nr. 2015/1998 pielikuma 11.3. un 11.4. apakšpunktu prasībām.
· 28.3. Lai saņemtu aviodrošības darbinieka, kuram ir piešķirta kvalifikācija veikt Regulas Nr. 2015/1998 pielikuma 11.2.3.1. - 11.2.3.6. apakšpunktā minētās drošības pārbaudes (izņemot pārbaudes ar rentgenu vai EDS), sertifikātu, apmācības sniedzējs vai aviācijas organizācija iesniedz Civilās aviācijas aģentūrā šādus dokumentus:
· 28.4. iesniegumu sertifikāta saņemšanai, kurā norāda vārdu, uzvārdu, apliecinājumu par veiktu pastiprināto iepriekšējās darbības pārbaudi un apliecinājumu par atbilstību šo noteikumu 24. punkta prasībām.
· 29. Lai saņemtu aviodrošības darbinieka sertifikātu, personai Civilās aviācijas aģentūrā ir jānokārto eksāmens. Civilās aviācijas aģentūra piecu darbdienu laikā pēc visu šo noteikumu 28. punktā minēto dokumentu saņemšanas informē personu par eksāmena kārtošanas laiku. Eksāmens ir nokārtots, ja ir vismaz 75 procenti pareizu atbilžu.
· 30. Civilās aviācijas aģentūra piecu darbdienu laikā pēc šo noteikumu 29. punktu minētā eksāmena kārtošanas pieņem lēmumu izsniegt aviodrošības darbinieka sertifikātu vai atteikt sertifikāta izsniegšanu.
· 31. Aviodrošības darbinieka sertifikātā norāda šādu informāciju latviešu un angļu valodā:
· 31.1. izdevējiestādes pilns nosaukums;
· 31.2. sertifikāta numurs;
· 31.3. personas vārds, uzvārds;
· 31.4. personas iegūtā kvalifikācija, norādot Regulas Nr. 2015/1998 pielikuma 11. nodaļas apakšpunktu;
· 31.5. sertifikāta izdošanas datums;
· 31.6. sertifikāta derīguma termiņš;
· 31.7. izdevējiestādes atbildīgās amatpersonas vārds, uzvārds, paraksts.
· 32. Civilās aviācijas aģentūra atsaka izsniegt aviodrošības darbinieka sertifikātu, ja:
· 32.1. nav iesniegts kāds no šo noteikumu 29. punktā minētajiem dokumentiem;
· 32.2. nav nokārtots šo noteikumu 30. punktu minētais eksāmens.
· 33. Aviodrošības darbinieka, kurš veic pārbaudes ar rentgena vai EDS iekārtām sertifikātu izsniedz uz trim gadiem.
· 34. Pārējiem aviodrošības darbiniekiem sertifikātu izsniedz uz pieciem gadiem.
· 35. Apmācību sniedzēja vai tiesību subjekta pienākums ir nodrošināt aviodrošības darbinieka, kurš veic pārbaudes ar rentgena vai EDS iekārtām, atbilstību Regulas Nr. 2015/1998 8 pielikuma 11.4 apakšpunktam.
· 36. 35. punkta Apmācību sniedzēja vai aviācijas organizācijas pienākums ir nekavējoties informēt Civilās aviācijas aģentūru par aviodrošības darbiniekiem, kuri neatbilst šo noteikumu 35. punktu prasībām.
· 37. Civilās aviācijas aģentūra, saņemot šo noteikumu 36. punktā norādīto informāciju, nekavējoties anulē aviodrošības darbinieka sertifikātu.
· 38. Ja Civilās aviācijas aģentūra veicot aviodrošības uzraudzību, konstatē, ka aviodrošības darbinieks neatbilst šo noteikumu 36. punktu prasībām,  nekavējoties anulē aviodrošības darbinieka sertifikātu.
·  
IV. Aviodrošības vadītāju, kvalitātes uzraudzības vadītāju, instruktoru un neatkarīgo vērtētāju sertificēšana
· 39. Par aviodrošības vadītāju vai kvalitātes uzraudzības vadītāju var būt persona, kura ir:
· 39.1. sasniegusi 25 gadu vecumu;
· 39.2. ir Eiropas Ekonomikas zonas dalībvalsts pilsonis;
· 39.3. atbilst likuma Par aviāciju" 57.1 panta prasībām;
· 39.4. apguvusi Civilās aviācijas aģentūras apstiprinātu aviodrošības vadītāju mācību programmu vai iekšējās kvalitātes uzraudzības vadītāju mācību programmu;
· 39.5. nokārtojusi Civilās aviācijas aģentūras eksāmenu par aviācijas organizācijas darbībā piemērojamo tiesību aktu prasībām, aviodrošības pasākumu izpildes kārtību vai attiecīgi iekšējo kvalitātes uzraudzības kārtību (vismaz 80 procenti pareizu atbilžu).
· 40. Šo noteikumu 39.5. apakšpunktā minētā prasība neattiecas uz personām, kuras ir apguvušas jebkuras citas Eiropas Ekonomikas zonas dalībvalsts atbildīgās iestādes apstiprinātu aviodrošības vadītāju mācību programmu vai pabeigušas starptautiskus aviodrošības vadītāju kursus, kas ietver Regulas Nr .2015/1998 pielikuma11.2.5. apakšpunktā noteiktās prasības.
· 41. Lidostas aviodrošības vadītājam papildus šo noteikumu 39. punktā minētajām prasībām jāatbilst šādām prasībām:
· 41.1. persona vismaz trīs gadus ir strādājusi par lidostas aviodrošības darbinieku, uzraugošo darbinieku, kvalitātes uzraudzības vadītāju, gaisa kuģu ekspluatanta vai tiesību subjekta aviodrošības vadītāju vai instruktoru vai ne mazāk kā piecus gadus strādājusi valsts iestādē, veicot pienākumus saistībā ar sabiedrisko kārtību un drošību;
· 41.2. persona pārzina lidostas aviodrošības programmā noteikto pasākumu izpildes kārtību un aviodrošību regulējošo starptautisko tiesību aktu un nacionālo normatīvo aktu prasības.
· 42. Gaisa kuģu ekspluatanta aviodrošības vadītājam papildus šo noteikumu 39. punktā minētajām prasībām jāatbilst šādām prasībām:
· 42.1. persona vismaz trīs gadus ir strādājusi par lidostas aviodrošības vadītāju, uzraugošo darbinieku, kvalitātes uzraudzības vadītāju, instruktoru vai ekspluatanta atbildīgo amatpersonu kādā no Komisijas 2012. gada 5. oktobra Regulas Nr. 965/2012 , ar ko nosaka tehniskās prasības un administratīvās procedūras saistībā ar gaisa kuģa ekspluatāciju atbilstīgi Eiropas Parlamenta un Padomes Regulai (EK) Nr. 216/2008 III pielikuma ORO.AOC.135. punkta "a" apakšpunktā minētajām jomām vai ne mazāk kā piecus gadus strādājusi valsts iestādē, veicot pienākumus saistībā ar sabiedrisko kārtību un drošību;
· 42.2. persona pārzina gaisa kuģu ekspluatanta aviodrošības programmā noteikto pasākumu izpildes kārtību un aviodrošību regulējošo starptautisko tiesību aktu un nacionālo normatīvo aktu prasības, tajā skaitā aviodrošību regulējošo nacionālo normatīvo aktu prasības valstīs, no kurām gaisa kuģu ekspluatants veic gaisa pārvadājumus.
· 43. Civilās aviācijas lidlauka aviodrošības vadītājam papildus šo noteikumu 39. punktu minētajām prasībām jāatbilst šādām prasībām:
· 43.1. persona vismaz gadu ir strādājusi par civilās aviācijas lidlauka atbildīgo darbinieku vai atbilst šo noteikumu 41.1. vai 42.1. apakšpunktā minētajām prasībām;
· 43.2. persona pārzina civilās aviācijas lidlauka aviodrošības programmā noteikto pasākumu izpildes kārtību un aviodrošību regulējošo starptautisko tiesību aktu un nacionālo normatīvo aktu prasības.
· 44. Oficiālā kravu aģenta aviodrošības vadītājam papildus šo noteikumu 39. punktā minētajām prasībām jāatbilst šādām prasībām:
· 44.1. persona vismaz trīs gadus ir strādājusi par kravu aģenta atbildīgo darbinieku vai atbilst šo noteikumu 41.1. vai 42.1. apakšpunktu minētajām prasībām;
· 44.2. persona pārzina kravu aģenta aviodrošības programmā noteikto pasākumu izpildes kārtību un aviodrošību regulējošo starptautisko tiesību aktu un nacionālo normatīvo aktu prasības.
· 45. Zināmā nosūtītāja aviodrošības vadītājam papildus šo noteikumu 39. punktu minētajām prasībām jāatbilst šādām prasībām:
· 45.1. persona vismaz trīs gadus ir strādājusi par zināmā nosūtītāja atbildīgo darbinieku vai atbilst šo noteikumu 41.1., 42.1. vai 44.1. apakšpunktā minētajām prasībām;
· 45.2. persona pārzina zināmā nosūtītāja aviodrošības programmā noteikto pasākumu izpildes kārtību un aviodrošību regulējošo starptautisko tiesību aktu un nacionālo normatīvo aktu prasības.
· 46. Lidojuma laikā patērējamo krājumu pilnvarotā piegādātāja aviodrošības vadītājam papildus šo noteikumu 39. punktu minētajām prasībām jāatbilst šādām prasībām:
· 46.1. persona vismaz trīs gadus ir strādājusi par lidojuma laikā patērējamo krājumu pilnvarotā piegādātāja atbildīgo darbinieku vai atbilst šo noteikumu 41.1. , 42.1. . vai 44.1. apakšpunktā apakšpunktā minētajām prasībām;
· 46.2. persona pārzina lidojuma laikā patērējamo krājumu pilnvarotā piegādātāja aviodrošības programmā noteikto pasākumu izpildes kārtību un aviodrošību regulējošo starptautisko tiesību aktu un nacionālo normatīvo aktu prasības.
· 47. Lidojuma laikā patērējamo krājumu pilnvarotā piegādātāja zināmā piegādātāja un lidostas krājumu zināmā piegādātāja aviodrošības vadītājam papildus šo noteikumu 39.1. ., 39.2. . un 39.4. apakšpunktā minētajām prasībām jāatbilst šādām prasībām:
· 47.1. persona ir nokārtojusi apmācības sniedzēja vai tiesību subjekta eksāmenu par aviācijas organizācijas darbībā piemērojamo tiesību aktu prasībām, aviodrošības pasākumu izpildes kārtību vai attiecīgi iekšējo kvalitātes uzraudzības kārtību (vismaz 75 procenti pareizu atbilžu).
· 47.2. persona pārzina lidojuma laikā patērējamo krājumu pilnvarotā piegādātāja zināmā piegādātāja vai lidostas krājumu zināmā piegādātāja aviodrošības programmā noteikto pasākumu izpildes kārtību un aviodrošību regulējošo starptautisko tiesību aktu un nacionālo normatīvo aktu prasības.
· 48. Papildus šo noteikumu 39. punktu minētajām prasībām par kvalitātes uzraudzības vadītāju var būt persona, kura:
· 48.1. atbilst šo noteikumu 41.1. ,42.1. , 43.1. , 44.1. ., 45.1. vai 46.1. apakšpunktā  minētajām prasībām, ņemot vērā, kurā tiesību subjektā persona pretendē uz kvalitātes uzraudzības vadītāja amatu;
· 48.2. pārzina attiecīgajam siesību subjektam piemērojamos drošības pasākumus, iekšējās kontroles principus un procedūras, kā arī izmantojamo drošības kontroles iekārtu un sistēmu veiktspējas standartus, ja šādas iekārtas un sistēmas tiek izmantotas.
· 49. Par instruktoru var būt persona, kura:
· 49.1. ir sasniegusi 20 gadu vecumu;
· 49.2. atbilst likuma "Par aviāciju" 57.1 panta prasībām;
· 49.3. vismaz divus gadus ir strādājusi par aviodrošības darbinieku;
· 49.4. ir apguvusi Civilās aviācijas aģentūras apstiprinātu instruktoru mācību programmu atbilstoši Regulas Nr. 2015/1998 pielikuma 11.5.1. apakšpunkta prasībām;
· 49.5. atbilst Regulas Nr. 2015/1998 pielikuma 11.5.2., 11.5.4. un 11.5.5. apakšpunktā minētajām prasībām.
· 50. Šo noteikumu 49.4. apakšpunktā minētā prasība neattiecas uz personām, kuras ir apguvušas jebkuras citas Eiropas Ekonomikas zonas dalībvalsts atbildīgās iestādes apstiprinātu instruktoru mācību programmu vai pabeigušas starptautiskus instruktoru kursus par civilās aviācijas drošību.
· 51. Par neatkarīgo vērtētāju var būt persona, kura atbilst Regulas Nr. 2015/1998 pielikuma 11.6.3. apakšpunktā noteiktajām prasībām un vienam no šādiem nosacījumiem:
· 51.1. ir saņēmusi instruktora sertifikātu, bet nestrādā par instruktoru;
· 51.2. ne mazāk kā piecus gadus ir strādājusi par aviodrošības darbinieku.
· 52. Lai saņemtu instruktora, neatkarīgā vērtētāja, kvalitātes uzraudzības vadītāja vai aviodrošības vadītāja sertifikātu, persona iesniedz Civilās aviācijas aģentūrā šādus dokumentus:
· 52.1. iesniegumu sertifikāta saņemšanai, kurā norāda vārdu, uzvārdu, personas kodu, iestādi (organizāciju), kurā apgūta atbilstošā mācību programma vai kursi, un iegūto kvalifikāciju;
· 52.2. dokumenta kopiju, kas apliecina mācību programmas apgūšanu vai šo noteikumu 40. vai 50. punktā minēto kursu pabeigšanu un attiecīgas kvalifikācijas iegūšanu;
· 52.3. dokumenta kopiju, kas apliecina personas atbilstību šo noteikumu 41.1. ,42.1. .,43.1. ., 41.1. ., 45.1. . vai 46.1. apakšpunktā  minētajām prasībām.
· 53. Personas, kas pretendē uz instruktora, neatkarīgā vērtētāja, kvalitātes uzraudzības vadītāja vai aviodrošības vadītāja sertifikātu, Civilās aviācijas aģentūrā kārto eksāmenu. Civilās aviācijas aģentūra 10 darbdienu laikā pēc visu šo noteikumu 52. punktā minēto dokumentu saņemšanas informē personu par eksāmena kārtošanas laiku. Eksāmens ir nokārtots, ja ir vismaz 80 procenti pareizu atbilžu.
· 54. Civilās aviācijas aģentūra piecu darbdienu laikā pēc šo noteikumu 53. punktu minētā eksāmena kārtošanas pieņem lēmumu izsniegt attiecīgi instruktora, neatkarīgā vērtētāja, kvalitātes uzraudzības vadītāja vai aviodrošības vadītāja sertifikātu vai atteikt sertifikāta izsniegšanu.
· 55. Instruktora, neatkarīgā vērtētāja, kvalitātes uzraudzības vadītāja vai aviodrošības vadītāja sertifikātā norāda šādu informāciju latviešu un angļu valodā:
· 55.1. izdevējiestādes pilns nosaukums;
· 55.2. sertifikāta numurs;
· 55.3. personas vārds, uzvārds;
· 55.4. personas iegūtā kvalifikācija;
· 55.5. sertifikāta izdošanas datums;
· 55.6. sertifikāta derīguma termiņš;
· 55.7. izdevējiestādes atbildīgās amatpersonas vārds, uzvārds, paraksts.
· 56. Civilās aviācijas aģentūra atsaka izsniegt instruktora, neatkarīgā vērtētāja, kvalitātes uzraudzības vadītāja vai aviodrošības vadītāja sertifikātu, ja:
· 56.1. nav iesniegts kāds no šo noteikumu 52. punktu minētajiem dokumentiem;
· 56.2. nav nokārtots šo noteikumu 53. punktā minētais eksāmens.
· 57. Aviodrošības vadītāja, kvalitātes uzraudzības vadītāja, instruktora un neatkarīgā vērtētāja sertifikātu izsniedz uz pieciem gadiem.
· 58. Instruktoram, neatkarīgajam vērtētājam, kvalitātes uzraudzības vadītājam un aviodrošības vadītājam ir pienākums ne retāk kā reizi gadā apmeklēt attiecīgus kvalifikācijas uzturēšanas vai celšanas kursus vai piedalīties seminārā par aktualitātēm civilās aviācijas drošības jomā.
· 59. Civilās aviācijas aģentūra pieņem lēmumu pagarināt šo noteikumu 57. punktā  punktā minēto sertifikāta darbības termiņu, ja instruktors, neatkarīgais vērtētājs, kvalitātes uzraudzības vadītājs vai aviodrošības vadītājs ne vēlāk kā 10 darbdienas pirms sertifikāta derīguma termiņa beigām iesniedz iesniegumu par sertifikāta pagarināšanu un sertifikāta vai cita dokumenta kopiju, kas apliecina, ka ir izpildītas šo noteikumu 58. punktā punktā minētās prasības.
· 60. Civilās aviācijas aģentūra pieņem lēmumu uz laiku apturēt instruktoram, neatkarīgajam vērtētājam, kvalitātes uzraudzības vadītājam vai aviodrošības vadītājam izsniegtā sertifikāta darbību, ja instruktors, neatkarīgais vērtētājs, kvalitātes uzraudzības vadītājs vai aviodrošības vadītājs neatbilst šo noteikumu prasībām, nosakot laikposmu, kas nav īsāks par 30 dienām, kurā instruktoram, neatkarīgajam vērtētājam, kvalitātes uzraudzības vadītājam vai aviodrošības vadītājam jānovērš konstatētās neatbilstības.
· 61. Civilās aviācijas aģentūra pieņem lēmumu anulēt instruktoram, neatkarīgajam vērtētājam, kvalitātes uzraudzības vadītājam vai aviodrošības vadītājam izsniegto sertifikātu, ja instruktors, neatkarīgais vērtētājs, kvalitātes uzraudzības vadītājs vai aviodrošības vadītājs:
· 61.1. šo noteikumu 60. punktā noteiktā laikposmā nav novērsis konstatētās neatbilstības;
· 61.2. informē Civilās aviācijas aģentūru, ka atsakās no amata pienākumu pildīšanas;
· 61.3. gadu nav pildījis sertifikātā norādītā amata pienākumus.
V. Noslēguma jautājumi
· 62. Atzīt par spēku zaudējušiem Ministru kabineta 2017. gada 8. augusta noteikumus Nr. 444 " Valsts civilās aviācijas drošības programmas pasākumu īstenošanā iesaistītā personāla sertificēšanas kārtība" (Latvijas Vēstnesis, 2017, 158. nr.158).
· 63. Apmācību sniedzēju, instruktoru, neatkarīgo vērtētāju, kvalitātes uzraudzības vadītāju, aviodrošības vadītāju, uzraugošo darbinieku, aviodrošības darbinieku un tiesību subjektu darbinieku sertifikāti, kas izsniegti saskaņā ar Ministru kabineta 2017. gada 8. augusta noteikumiem Nr. 444 " Valsts civilās aviācijas drošības programmas pasākumu īstenošanā iesaistītā personāla sertificēšanas kārtība" paliek spēkā līdz attiecīgajā sertifikātā noteiktā termiņa beigām.
· 64. Aviodrošības darbinieku sertifikāti, kas izsniegti līdz 2023. gada 31.decembrim, paliek spēkā līdz attiecīgajā sertifikātā noteiktā termiņa beigām, bet ne ilgāk kā līdz 2026. gada 31. decembrim.

